བཙན་བྱོལ་དུ་འབྱོར་ནས་མི་ལོ་བརྒྱད་ལྷག་བསྐྱལ་ཚར་བའི་བརྒྱུད་རིམ་ནང་དུ་ངས་རྟག་ཏུ་ཐོས་བྱུང་བ་ནི་གསར་འགྱུར་བརྒྱུད་ལམ་ཁག་ནས་བསྒྲགས་འོང་བའི་སྐད་ཆ་ཡང་མོ་དག་དང་།ཡང་ན་ཚོར་ཤེས་ཀྱི་ན་ཟུག་སྟོང་བའི་ཚོགས་སྡེ་ཁག་གི་སྤྱི་བསྒྲགས་ཙམ་ལས།མི་སེམས་རློན་པ་ནས་བཞུར་འོང་བའི་ཆེས་སྙིང་ཉེ་བའི་སྐད་ཆ་ཞིག་དང་།ཆེས་བབ་ཆགས་པའི་སེམས་འདུན་ངོ་མ་ཞིག་ཕལ་ཆེར་ངའི་ཚོར་ཤེས་ཀྱི་དབང་བོ་རེ་རེ་རྟུལ་སོང་བས་མིན་ན་ཐོས་དཀའ་ཚོད་དུ་སྣང་།དེ་བས་ལོ་འདི་དག་ནི་ང་ལ་མཚོན་ན་ཆེས་སུན་སྣང་དང་སྐྱོ་གདུང་།ཡང་ན་ཁེར་རྐྱང་ལྟ་བུའི་འཁྱོལ་དཀའ་བའི་ཉིན་ཞག་གི་རྩིས་ཐོ་རེ་རེ་ལས་མ་འདས།འདི་ལོའི་སྤྱི་ཟླ་༤པའི་ཚེས་༡༥ཉིན་མདོ་སྨད་ཀིརྟི་བྱེས་དགོན་གྱི་རྩོམ་དེབ་བརྒྱ་ལོངས་པའི་མཛད་སྒོར་འགྲོ་བའི་གོ་སྐབས་ལས་ཐེའུ་རང་གིཁྲག་ཡིགལ་དངོས་སུ་མཇལ་བའི་བསྐལ་བ་བྱུང་སོང་།སྤྱིར་ཐེའུ་རང་དང་ཁྲག་ཡིགཞེས་པའི་ཡིག་འབྲུ་འདི་གཉིས་བོད་ཕྱི་ནང་གཉིས་ཀྱི་གཞོན་སྐྱེས་དག་གི་སྐད་ཆའི་བར་གསེང་རེ་ནས་རྟག་ཏུ་ཐོས་མྱོང་ཡོད་ཀྱང་།བཙན་བྱོལ་སྤྱི་ཚོགས་ལ་མཚོན་ན་དེ་ལྟ་བུའི་སྤྱི་བསྒྲགས་དག་ནི་ཆེས་རྒྱུན་ལྡན་གྱི་སྣང་ཚུལ་ཞིག་ཡིན་པས་ངས་ཀྱང་དེ་ཙམ་གྱིས་དོ་སྣང་ཆེན་པོ་མ་བྱས་པ་ནི་ད་ལྟ་བསམ་ན་རང་ཉིད་ཀྱི་ནོར་འཁྲུལ་ཆེན་པོ་ཞིག་རེད།དེ་བས་ཐེའུ་རང་གི་ཁྲག་ཡིགདངོས་སུ་ལག་ཏུ་འབྱོར་བས་ངས་དབུགས་ཐེངས་གཅིག་གིས་དེ་ཉིད་བམ་ཀློག་ཐེངས་ཤིག་བྱས་ཤིང་ཕྱིས་སུ་ཡང་བསྐྱར་ཞིབ་ཀློག་ཐེངས་ཤིག་ཀྱང་བྱས་པ་ཡིན།སྐབས་དེར་ཁྲག་ཡིགཞེས་པའི་ཁ་བྱང་ཙམ་པོ་དེས་ཀྱང་ང་ལ་ན་ཟུག་དང་ཕྱིར་དྲན་གྱི་བློས་བསླངས་མང་པོ་ཞིག་སྐྱེས་སུ་བཅུག་སོང་།ཅིས་ཕྱིར་ཞེས་ན་ཁྲག་ནི་འགྲོ་བ་མི་དང་རླབས་ཆེ་བའི་ཚེ་སྲོག་མང་པོ་ཞིག་གི་རྒྱུ་བ་གསོ་བྱེད་ཀྱི་དྭངས་མ་ཡིན་པས།ཁྲག་སྐམ་ཚེ་འཇིག་རྟེན་སྟེང་གི་མཛེས་སྡུག་གི་ཚེ་སྲོག་རེ་རེ་ནི་ཇི་སྲིད་བར་དུ་འཚོ་དཀའ་ཞིང་གནས་མི་ཐུབ་པ་ཞིག་ཡིན་པས་སོ།དེ་བས་ཁྲག་རྒྱུན་གྱིས་ཤར་ཤར་བྲིས་པའི་ཡིག་འབྲུ་འདི་དག་གིས་ང་ཚོར་རྒྱུ་མཚན་དང་གནས་ལུགས་མང་པོ་ཞིག་བཙན་འོག་ནས་བརྗོད་ཀྱིན་འདུགའདི་ལྟར་བསམ་འོང་ནཁྲག་ཡིགནི་དམར་ལྷོག་ལྷོག་བཞུར་བའི་མི་ཕོ་ཞིག་གི་ཁྲག་གི་བཞུར་རྒྱུན་ཡིན་ནམ།ཡང་ན་ཚ་ལམ་ལམ་དུ་ཁོལ་བའི་ཚེ་སྲོག་ཁྲི་ཕྲག་གི་སེམས་ཀྱི་གདུང་འབོད་ཡིན།འདི་ལྟརཁྲག་ཡིགགིས་ང་ཚོ་ལ་རྨ་ཁ་ཞིག་བསྟན་བྱུང་།ལོ་ངོ་དུ་མ་ཞིག་གི་སྔ་རོལ་ནས་གསོས་མ་ཐུབ་པའི་རྨ་ཁ་ཞིག་བསྟན་བྱུང་ལ།ད་ལྟ་ཡང་ད་དུང་ཡང་ཁྲག་དམར་ལྷོག་ལྷོག་བཞུར་གྱིན་པའི་རྨ་ཁ་ཞིག་བསྟན་བྱུང་བས་མ་ཚད།མ་འོངས་པའི་མི་རབས་ནས་མི་རབས་བར་དུ་དྲག་སྐྱེད་འབྱུང་དཀའ་བའི་རྨ་ཁ་ཞིག་བསྟན་བྱུང་།